
R A P O R T   COMUN
asupra 
Legii privind unele măsuri aplicabile în anul 2020 referitoare la concursul de admitere la Institutul Naţional al Magistraturii, formarea profesională iniţială a judecătorilor şi procurorilor, examenul de absolvire a Institutului Naţional al Magistraturii, stagiul şi examenul de capacitate al judecătorilor şi procurorilor stagiari

[bookmark: _Hlk187667984]În temeiul art.147 alin.(2) din Constituția României, republicată, și în conformitate cu prevederile art. 13 pct. 19 și pct. 30  din Regulamentul activităților comune ale Camerei Deputaților și Senatului, aprobat prin Hotărârea Parlamentului nr.4/1992, republicat, cu modificările și completările ulterioare, Birourile permanente reunite, în ședința din 23 aprilie 2020, au luat act de nota secretarilor generali ai Senatului şi Camerei Deputaţilor privind Decizia Curţii Constituţionale nr.28/2020 referitoare la obiecţia de neconstituţionalitate a Legii privind unele măsuri aplicabile în anul 2020 referitoare la concursul de admitere la Institutul Naţional al Magistraturii, formarea profesională iniţială a judecătorilor şi procurorilor, examenul de absolvire a Institutului Naţional al Magistraturii, stagiul şi examenul de capacitate al judecătorilor şi procurorilor stagiari, prin care a constatat neconstituționalitatea în ansamblu a legii criticate (L626/2019/PL-x nr.655/2020), şi au hotărât sesizarea Comisiei pentru constituţionalitate a Senatului şi a Comisiei juridice, de disciplină şi imunităţi a Camerei Deputaţilor, în vederea întocmirii unui raport comun.
[bookmark: do|pa48][bookmark: do|caIII|ar23|al1|lic|pa1] Curtea Constituțională, prin Decizia nr.28 din 29 ianuarie 2020, a admis  obiecția de neconstituționalitate formulată și a constatat că Legea privind unele măsuri aplicabile în anul 2020 referitoare la concursul de admitere la Institutul Național al Magistraturii, formarea profesională inițială a judecătorilor și procurorilor, examenul de absolvire a Institutului Național al Magistraturii, stagiul și examenul de capacitate al judecătorilor și procurorilor stagiari este neconstituțională.
În şedinţa din 19 mai 2020, la Senat, Comisia pentru constituționalitate, analizând Decizia Curţii Constituţionale şi prevederile legii trimise la promulgare, a hotărât, cu unanimitate de voturi, să adopte raport de respingere a legii trimise la promulgare.
Membrii Comisiei pentru constituționalitate, reexaminând legea trimisă la promulgare în raport cu considerentele expuse în decizia menționată, au adoptat soluția unui raport de respingere a legii, având în vedere următoarele:
Guvernul, invocând prevederile Legii nr. 242/2018 pentru modificarea și completarea Legii nr. 303/2004 privind statutul judecătorilor și procurorilor, care a stabilit că verificarea condiției de bună reputație și a aptitudinii psihologice a candidaților la concursul de admitere la Institutul Național al Magistraturii se face anterior susținerii probelor de concurs, susține că această situație reclamă asigurarea resurselor umane specializate care să realizeze aceste verificări prealabile pentru un număr de câteva mii de candidați la concursul de admitere la Institutul Național al Magistraturii. De asemenea, evidențiază că măsurile adoptate prin Legea nr. 242/2018 nu au fost însoțite de un studiu de impact care să reflecte efectele noii construcții, inclusiv din perspectiva necesarului de formatori, a pregătirii, selecției și recrutării formatorilor și a alcătuirii programei de formare. Tododată, menționează că durata previzibilă a concursului de admitere la Institutul Național al Magistraturii a devenit de 8-9 luni, astfel că pentru anul 2020 acesta ar fi trebuit anunțat cel târziu în luna februarie 2020, așa încât pentru concursul din acest an nu se putea adopta legislația secundară în condiții de transparență decizională și nici nu se putea realiza organizarea logistică a concursului în noua formulă. Mai mult, publicitatea concursului trebuie realizată cu cel puțin 6 luni înainte de data desfășurării acestuia.
În motivarea obiecției de neconstituționalitate se susține că legea criticată încalcă art. 114 din Constituție cu referire la condițiile în care Guvernul își poate angaja răspunderea asupra unui proiect de lege, având în vedere că, în accepțiunea Deciziei Curții Constituționale nr.1557 din 18 noiembrie 2009, modalitatea simplificată de legiferare prin angajarea răspunderii poate fi folosită in extremis atunci când adoptarea proiectului de lege în procedura obișnuită sau de urgență nu mai este posibilă, ceea ce nu a fost cazul în privința legii criticate. 
Or, invocarea urgenței în promovarea soluției legislative care a făcut obiectul angajării răspunderii Guvernului nu poate fi reținută. Se arată că, în prezent, dispozițiile referitoare la formarea profesională inițială a judecătorilor și procurorilor, examenul de absolvire a Institutului Național al Magistraturii, stagiul și examenul de capacitate al judecătorilor și procurorilor stagiari sunt în derulare și se desfășoară potrivit prevederilor Ordonanței de urgență a Guvernului nr. 7/2019.
Curtea Constituțională, prin Decizia nr. 1.655 din 28 decembrie 2010, a reținut că angajarea răspunderii Guvernului se evaluează în funcție de patru criterii impuse de art. 114 din Constituție, și anume: existența unei urgențe în adoptarea măsurilor conținute în legea asupra căreia Guvernul și-a angajat răspunderea, necesitatea ca reglementarea în cauză să fie adoptată cu maximă celeritate, importanța domeniului reglementat și aplicarea imediată a legii în cauză.
Prin decizia în cauză, nr.28 din 29 ianuarie 2020, Curtea a reținut că nu există o urgență nici în promovarea unei măsuri de aplicare în continuare și pe anul 2020 a prevederilor art. 1-12 și 16 din Ordonanța de urgență a Guvernului nr. 7/2019 și nici în prorogarea aplicării Legii nr. 242/2018. În timpul rămas până la admiterea la Institutul Național al Magistraturii în anul 2020, Guvernul se putea preocupa de organizarea executării Legii nr. 242/2018, și nu de amânarea aplicării acesteia.
Din decembrie 2019, momentul angajării răspunderii Guvernului, și până la adoptarea hotărârii Plenului Consiliului Superior al Magistraturii de aprobare a organizării concursului de admitere la Institutul Național al Magistraturii [iunie/iulie/septembrie] există un interval de timp de circa 6-9 luni. 
Concursul de admitere la Institutul Național al Magistraturii pentru anul 2019 se află încă în desfășurare, astfel că prelungirea, prin legea supusă controlului constituțional, a unei soluții temporare aplicabile anului 2019 și pentru anul 2020 s-a realizat mult prea devreme, ceea ce denotă că nu s-a luat în considerare, în mod real, aplicarea Legii nr. 242/2018 cu privire la concursul de admitere la Institutul Național al Magistraturii, formarea profesională inițială a judecătorilor și procurorilor, examenul de absolvire a Institutului Național al Magistraturii, stagiul și examenul de capacitate al judecătorilor și procurorilor stagiari.
Astfel, Curtea Constituțională a reținut că nu se poate susține că legea criticată a fost adoptată din timp pentru a se asigura posibilitatea autorităților publice să întreprindă măsurile necesare punerii sale în aplicare, pentru că această lege nu aduce elemente novatoare față de situația existentă în anul 2019.
	În conformitate cu prevederile alin.(4) al art.147 din Constituţie, deciziile Curţii Constituţionale sunt general obligatorii şi au putere numai pentru viitor, de la data publicării lor în Monitorul Oficial al României.
	Comisia juridică, de numiri, disciplină, imunități și validări a Senatului a transmis avizul negativ asupra legii.
Luând în considerare că de la data de 19 mai 2020, dată la care Comisia pentru constituționalitate din Senat s-a pronunțat prin vot asupra raportului de respingere a acestei inițiative legislative, și până în prezent au intrat în exercitarea mandatului senatorii aleși pentru legislatura 2024-2028, este necesară reluarea votului asupra acesteia.
Astfel, în şedinţa din 28 ianuarie 2025, Comisia pentru constituționalitate din Senatul României, reanalizând Decizia Curţii Constituţionale şi prevederile legii trimise la promulgare, a hotărât, cu majoritate de voturi, respingerea legii. 
În consecinţă, Comisia pentru constituţionalitate din Senatul României supune atenției Comisiei juridice, de disciplină și imunități din Camera Deputaților, raportul preliminar de respingere a legii trimise la promulgare, pentru elaborarea raportului comun ce va fi înaintat, spre dezbatere și adoptare, plenului comun al celor două Camere ale Parlamentului.
Guvernul României a transmis un punct de vedere cu nr. 3262/NS/22.04.2021 prin care se susține respingerea legii trimisă la promulgare, ca urmare a deciziei Curții Constituționale.
Comisia juridică, de disciplină și imunități a Camerei Deputaților a analizat Decizia Curţii Constituţionale, punctul de vedere al Guvernului, raportul Comisiei pentru constituționalitate din Senat şi prevederile legii trimise la promulgare, în ședința din data de 9 septembrie 2025.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, respingerea Legii privind unele măsuri aplicabile în anul 2020 referitoare la concursul de admitere la Institutul Naţional al Magistraturii, formarea profesională iniţială a judecătorilor şi procurorilor, examenul de absolvire a Institutului Naţional al Magistraturii, stagiul şi examenul de capacitate al judecătorilor şi procurorilor stagiari.
Având în vedere cele de mai sus, Comisia pentru constituționalitate a Senatului și Comisia juridică, de disciplină și imunități din Camera Deputaților, au hotărât, cu majoritate de voturi, să propună plenului comun al celor două Camere ale Parlamentului, un raport comun de respingere a Legii privind unele măsuri aplicabile în anul 2020 referitoare la concursul de admitere la Institutul Naţional al Magistraturii, formarea profesională iniţială a judecătorilor şi procurorilor, examenul de absolvire a Institutului Naţional al Magistraturii, stagiul şi examenul de capacitate al judecătorilor şi procurorilor stagiari.
În raport cu obiectul de reglementare și în conformitate cu prevederile art.73 alin.(3) lit l) din Constituție, legea face parte din categoria legilor organice şi urmează a fi supusă votului plenului comun al celor două Camere ale Parlamentului, potrivit art.114 alin.(1) din Constituţia României, republicată.



	Preşedinte,                                   
Senator Nadia-Cosmina CERVA


	Preşedinte,                                   
Deputat Bogdan – Liviu CIUCĂ


	Secretar,
Senator Corneliu NEGRU
	                              Secretar,
Deputat Petre - Emanoil NEAGU 






          Consilier parlamentar, 	                                                                       Consilier parlamentar,
       Maria Ranga                                                                                                Paul Șerban                                                                                                

